Iz Policijske uprave sisačko-moslavačke u nedjelju su izvijestili kako nisu zabilježili da je na području Jasenovca niti na području obilježavanja komemoracije razvijena zastava HOS-a.

“Policijski službenici nadležne policijske uprave sisačko-moslavačke nisu tijekom današnjeg dana na području mjesta Jasenovac niti na području obilježavanja komemoracije evidentirali događaj tijekom kojeg bi bila razvijena zastava HOS-a”, kažu.

Kažu da im ni građani nisu javili

Također, napominju takav događaj policiji nisu dojavili niti građani. Iz policije navode da će, slijedom fotografije objavljene u medijima, provjeriti sve okolnosti u kojima je fotografija nastala.

Mediji su, inače, ranije danas javili kako su dvojica muškaraca u Jasenovcu razvili zastavu HOS-a na kojoj je pozdrav “Za dom spremni”. Zastavu su razvili točno na mjestu odakle je skinuta HOS-ova ploča s ustaškim pozdravom, a koja je premještena u Novsku.